SET เช้าทะยาน 20 จุด รับเงินเฟ้อ “สหรัฐ” ต่ำคาด-บาทแข็งหนุน “ฟันด์โฟลว์” ไหลเข้า
SET เช้าพุ่งแรง 20 จุด ตามต่างประเทศ ขานรับเงินเฟ้อสหรัฐต่ำคาดเก็งเฟดชะลอขึ้นดอกเบี้ย และค่าเงินบาทแข็งก็เป็นปัจจัยหนุนให้เงินทุนต่างชาติไหลเข้าต่อเนื่อง ให้แนวรับ 1,620-1,612 จุด และแนวต้าน 1,635-1,650 จุด
SET เช้าพุ่งแรง 20 จุด ตามต่างประเทศ ขานรับเงินเฟ้อสหรัฐต่ำคาดเก็งเฟดชะลอขึ้นดอกเบี้ย และค่าเงินบาทแข็งก็เป็นปัจจัยหนุนให้เงินทุนต่างชาติไหลเข้าต่อเนื่อง ให้แนวรับ 1,620-1,612 จุด และแนวต้าน 1,635-1,650 จุด
11 พ.ย. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:03 น. อยู่ที่ 1,639.10 จุด เพิ่มขึ้น 19.87 จุด หรือ 1.23% สูงสุดที่ 1,640.03 จุด ต่ำสุดที่ 1,634.21 จุด มูลค่าการซื้อขาย 1.05 หมื่นล้านบาท
นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยเช้านี้ปรับขึ้นตามตลาดหุ้นอื่นในภูมิภาคเอเชีย หลังตัวเลขเงินเฟ้อสหรัฐออกมาต่ำกว่าคาด โดยดัชนี CPI ทั่วไปรวมหมวดอาหารและพลังงานปรับตัวขึ้น 7.7% ในเดือน ต.ค. ต่ำกว่าที่นักวิเคราะห์คาดการณ์ที่ 7.9% และชะลอตัวจาก 8.2% ในเดือน ก.ย. ส่วนดัชนี CPI พื้นฐาน ไม่รวมหมวดอาหารและพลังงาน ปรับขึ้น 6.3% ต่ำกว่าคาดการณ์ที่ 6.5% และชะลอตัวจาก 6.6% ในเดือน ก.ย.
ทั้งนี้ สะท้อนให้เห็นว่าเงินเฟ้อของสหรัฐได้ผ่านจุดสูงสุดแล้ว และทำให้นักลงทุนคาดการณ์ว่าธนาคารสหรัฐ (เฟด) จะปรับขึ้นดอกเบี้ยในอัตราที่ชะลอลงในการประชุมวันที่ 13-14 ธ.ค.นี้ หรือปรับขึ้นในระดับ 0.50% และคาดว่าจะขึ้นอีก 2 ครั้งในปี 66 ครั้งละ 0.25% ทำให้ดอกเบี้ยสหรัฐจะอยู่ที่ระดับไม่เกิน 5% ต่ำกว่าคาดการณ์เดิมที่ 5.25%
นอกจากนี้ดัชนีค่าเงินดอลลาร์สหรัฐ (Dollar Index) ก็ปรับตัวลงแรง มาที่ระดับ 107.9 ดอลลาร์สหรัฐ หนุนสินทรัพย์เสี่ยงปรับตัวขึ้นได้ ประกอบกับค่าเงินบาทมีสัญญาณแข็งค่ารุนแรง มาอยู่ที่ระดับ 36.00 บาท/ดอลลาร์ หนุนเงินทุนต่างชาติไหลเข้าต่อเนื่อง ให้แนวรับ 1,620-1,612 จุด และแนวต้าน 1,635-1,650 จุด